**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** «Հանրային ծառայության մասին» 2018 թվականի մարտի 23-ի ՀՕ-206-Ն օրենքի (այսուհետ՝ Օրենք) 9-րդ հոդվածը լրացնել հետևյալ բովանդակությամբ 28-րդ մասով՝

«28. Վարչապետի կողմից հանրային պաշտոնում նշանակվող և ազատվող պաշտոնատար անձինք իրենց լիազորություններն ստանձնում կամ դադարեցնում են վարչապետի որոշման հրապարակման պահից, եթե այդ որոշմամբ ավելի ուշ ժամկետ նախատեսված չէ: Վարչապետի որոշումը հրապարակվում է կառավարության պաշտոնական կայքէջում։»:

**Հոդված 2**. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

**ՀԻՄՆԱՎՈՐՈՒՄ**

 **«ՀԱՆՐԱՅԻՆ ԾԱՌԱՅՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

1. **Կարգավորման ենթակա ոլորտի կամ խնդրի սահմանումը.**

«Կառավարության կառուցվածքի և գործունեության մասին» օրենքի 4-րդ հոդվածի 1-ին մասի համաձայն՝ կառավարության անդամն իր լիազորություններն ստանձնում է Հանրապետության **նախագահի հրամանագրի** հրապարակման պահից: Հանրապետության նախագահի հրամանագիրը հրապարակվում է Հանրապետության նախագահի պաշտոնական կայքէջում: Թեև նշված մասով նախատեսված է, թե որ պահից է Կառավարության անդամն ստանձնում իր լիազորությունները, նշված դրույթի բովանդակությունից պարզ է դառնում, որ խոսքը վերաբերում է բոլոր այն դեպքերին, երբ Կառավարության համապատասխան անդամը նշանակվում է Հայաստանի Հանրապետության նախագահի հրամանագրով:

Սակայն օրենքով կարգավորված չէ Վարչապետի որոշմամբ հանրային պաշտոնի նշանակված և հանրային պաշտոնից ազատված անձի լիազորությունների ստանձնման և դադարեցման պահը:

1. **Ընթացիկ իրավիճակը և իրավական ակտի ընդունման անհրաժեշտությունը.**

 Վերոգրյալի համատեքստում համապատասխան կարգավորման բացակայությունը կարող է գործնական խնդիրներ առաջացնել Վարչապետի որոշմամբ հանրային պաշտոնի նշանակված և հանրային պաշտոնից ազատված անձի լիազորությունների ստանձնման և դադարման պահի որոշման իմաստով: Նշված անորոշությունը և տարատեսակ մեկնաբանությունները բացառելու նպատակով «Հանրային ծառայության մասին» օրենքում լրացում կատարելու մասին» օրենքի նախագծով (այսուհետ նաև՝ Նախագիծ) առաջարկվում է նախատեսել այնպիսի դրույթ, որն ուղղված կլինի նշված լիազորությունների ստանձնման և դադարեցման պահի որոշմանը՝ այն համապատասխանեցնելով «Կառավարության կառուցվածքի և գործունեության մասին» օրենքի 4-րդ հոդվածի 1-ին մասով սահմանված կարգավորումներին: Արդյունքում Վարչապետի կողմից հանրային պաշտոնի նշանակված անձի լիազորությունների ստանձնման և դադարման պահ կհանդիսանա կառավարության պաշտոնական կայքէջում վարչապետի որոշման հրապարակման պահը, բացառությամբ այն դեպքերի, երբ Վարչապետի համապատասխան որոշմամբ լիազորությունների ստանձնման կամ դադարեցման մասով ավելի ուշ ժամկետ կնախատեսվի։

1. **Կարգավորման նպատակը, ակնկալվող արդյունքը.**

Նախագծի ընդունման արդյունքում բարձրացված խնդիրը լուծում կստանա, օրենսդրորեն կհստակեցվի Վարչապետի կողմից հանրային պաշտոնի նշանակվող և հանրային պաշտոնից ազատվող անձի լիազորությունների ստանձնման և դադարման պահը:

1. **Նախագծի մշակման գործընթացում ներգրավված ինստիտուտները.**

Նախագիծը մշակվել է Արդարադատության նախարարության կողմից։

1. **Նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

«Հանրային ծառայության մասին» օրենքում լրացում կատարելու մասին» օրենքի նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, Հայաստանի Հանրապետության պետական բյուջեի եկամուտներում և ծախսերում փոփոխություններ չեն նախատեսվում:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:**

Նախագիծն ուղղակիորեն չի բխում համապատասխան ռազմավարական փաստաթղթերից։ Նախագիծը մշակվել է Վարչապետի 19.01.2023 թվականի թիվ 02/09.6/1603-2023 հանձնարարականի հիման վրա: